冬夜醉宿龍門覺起言志
作者：李白
朝代：唐

paragraphs: 醉來脫寶劒，旅憩高堂眠。
中夜忽驚覺，起立明燈前。
開軒聊直望，曉雪河冰壯。
哀哀歌苦寒，鬱鬱獨惆悵。
傅說版築臣，李斯鷹犬人。
歘起匡社稷，寧復長艱辛。
而我胡爲者，歎息龍門下。
富貴未可期，殷憂向誰寫。
去去淚滿襟，舉聲梁甫吟。
青雲當自致，何必求知音。